আগামী বছরের মাধ্যমিক পরীক্ষা কবে থেকে শুরু? সূচি প্রকাশ পর্ষদের

ওয়েব ডেস্ক : ২০২৭ সালের মাধ্যমিক পরীক্ষার (Madhyamik Exam Routine) পূর্ণাঙ্গ সূচি প্রকাশ করল পশ্চিমবঙ্গ মধ্যশিক্ষা পর্ষদ (WBBSE)। পর্ষদের বিজ্ঞপ্তি অনুযায়ী, আগামী বছরের মাধ্যমিক পরীক্ষা শুরু হবে ১৫ ফেব্রুয়ারি। শেষ হবে ২৫ ফেব্রুয়ারি। সকাল ১০টা ৪৫ মিনিটে পরীক্ষা শুরু হবে। পরীক্ষার্থীদের প্রশ্নপত্র পড়ে নেওয়ার জন্য প্রথম ১৫ মিনিট আলাদা করে বরাদ্দ থাকবে। পরীক্ষা শেষ হবে দুপুর ২টায়।

১৫ ফেব্রুয়ারি হবে প্রথম ভাষার পরীক্ষা। পরদিন, ১৬ ফেব্রুয়ারি দ্বিতীয় ভাষার পরীক্ষা। এরপর ১৮ ফেব্রুয়ারি ইতিহাস, ১৯ ফেব্রুয়ারি ভূগোল, ২২ ফেব্রুয়ারি গণিত, ২৩ ফেব্রুয়ারি ভৌতবিজ্ঞান, ২৪ ফেব্রুয়ারি জীবনবিজ্ঞান এবং ২৫ ফেব্রুয়ারি ঐচ্ছিক বিষয়ের পরীক্ষা অনুষ্ঠিত হবে। মাঝখানে নির্ধারিত ছুটির দিন রেখে তৈরি করা হয়েছে গোটা পরীক্ষার সূচি।

আরও খবর : শ্রাবণে শিবভক্তদের জন্য আকাশপথে পুষ্পবৃষ্টি, তারকেশ্বরে নতুন উদ্যোগের ঘোষণা মুখ্যমন্ত্রীর

ঐচ্ছিক বিষয়গুলির ক্ষেত্রে আলাদা সময়সূচিও ঘোষণা করেছে পর্ষদ। কম্পিউটার অ্যাপ্লিকেশন বিষয়ের লিখিত পরীক্ষা ১০টা ৪৫ মিনিট থেকে দুপুর ১টা ৩০ মিনিট পর্যন্ত চলবে। প্র্যাক্টিক্যাল পরীক্ষা হবে সংশ্লিষ্ট স্কুলেই। সেলাই বিষয়ের পরীক্ষা ১০টা ৪৫ মিনিট থেকে বিকেল ৩টে পর্যন্ত চলবে। তবে শারীরশিক্ষা, সমাজসেবা এবং ওয়ার্ক এডুকেশন বিষয়ের পরীক্ষার দিন এখনও জানানো হয়নি।